次韻仲平陳郎中孤山見梅用黄法曹舊韻
作者：周紫芝
朝代：宋

paragraphs: 綠髪朱顔日枯槁，心向梅花兩傾倒。
誰知更有少陵翁，江上情多被花惱。
三年家住孤山下，玉樹瀕湖得春早。
山高有月韻最勝，水近無風香亦好。
凌霜我欲念花寒，對酒花應憐客老。
孤芳一别今幾時，更恐山林迹如掃。
羅浮欲入夢成空，遺恨此生常草草。
醉挽芳條欲問誰，滿挹清樽酹碧昊。